उसने पानी दे दो-त्रै घुट पीते, लम्मे 2 साह् भरे, उबड़ा दिक्खेआ-उऐ गीता नर्स सामनै खड़ोती दी ही। उसने उसी घूरियै दिक्खेआ। उसगी सेई होआ जियां सामनै पुष्पा खड़ोती दी ऐ। ओदी धी नर्सा दे रूपै च! उसने दमें हत्थ अपनी अक्खीं उप्पर रक्खी लैतें न ते परतियै बड़बड़ान लगी पेआ ऐ--’पुष्पा धिये, मिगी माफ करी ओड़ मेरिये धीये’ पुष्पा दी चिट्ठी दा इक-इक अक्खर अक्खियें दे सामनै उठी आया। उसनें लिखे दा ऐ-- ‘पिता जी, जिन्दगी दियां जरूरतां इन्नियां मतियां होई गेइयां न जे मैं पढ़ाई जारी नेईं रक्खी सकदी। मेरे निक्के भैनें-भराएं दी पढ़ाई जरूरी ऐ। उन्दा भबिक्ख सामने ऐ। मां बी बमार रौह्न लगी पेई ऐ। तुन्दी दोआई लेई बी पैसे दी लोड़ ऐ। इस करी मैं नर्सा दी ट्रेनिग लैनी शुरू करी दित्ती ऐ। तुस गल्त नईं समझेओ। मैं डाक्टर नईं सेई, मेरी लौह्की भैन जरूर डाक्टर बनी जाग? पर इसलै कम्मै दी बड़ी लोड़ ऐ, पैसें दी बड़ी लोड़ ऐ। तुन्दी धी पुष्पा...। पुष्पा! चेता औन्दे गै ओ अपने बैड उप्परा उट्ठेआ ते नर्सा गी घूरियै दिक्खन लगी पेआ। उसी बझोआ करदा ऐ, जियां उसदे अपने जागत, अपनी 2 झोली फलाइयै ओदे कशा अपने जीवनै दी भिक्ख मंगा करदे होन, ते गीता आखा करदी होऐ, "दिक्ख भलोकड़े मानुआ, मजबूरी के होन्दी ऐ! हून दिक्ख गल्ती कुत्थें ही?" उसी सेई होआ करदा ऐ जियां ओदे कन्ने च कोई बल्लें 2 आखा करदा होऐ--"अपने आपा च झांक, ते दिक्ख जे तूं किन्ना स्वार्थी एं ते किन्ना मजबूर एं। समाजै च गन्द फलाने आले कीड़े, तूं होर मते कीड़े गै पैदा कीते न।